EUROOPAN KOMISSIO Bryssel 6.9.2022 COM(2022) 439 final 2022/0259(NLE) Ehdotus NEUVOSTON PÄÄTÖS Kansainvälisessä merenkulkujärjestössä meriturvallisuuskomitean 106. istunnossa ja meriympäristön suojelukomitean 79. istunnossa Euroopan unionin puolesta otettavasta kannasta ihmishengen turvallisuutta merellä koskevaan kansainväliseen yleissopimukseen (SOLAS), irtolasti- ja öljysäiliöalusten katsastuksissa sovellettavaa laajennettua katsastusohjelmaa koskevaan vuoden 2011 kansainväliseen säännöstöön (vuoden 2011 ESP-säännöstö) ja aluksista aiheutuvan meren pilaantumisen ehkäisemistä koskevan kansainvälisen yleissopimuksen (MARPOL) liitteeseen VI tehtävien muutosten hyväksymiseen





PERUSTELUT 1.Ehdotuksen kohde Tämä ehdotus koskee päätöstä, jolla vahvistetaan unionin puolesta otettava kanta Kansainvälisen merenkulkujärjestön meriturvallisuuskomitean (MSC) 106. istunnossa, joka pidetään 2.–11. marraskuuta 2022, ja Kansainvälisen merenkulkujärjestön meriympäristön suojelukomitean (MEPC) 79. istunnossa, joka pidetään 12.–16. joulukuuta 2022. MSC:n 105. istunnossa suunniteltiin, että MSC:n 106. istunnossa hyväksyttäisiin muutokset seuraaviin säännöksiin: (1)ihmishengen turvallisuudesta merellä vuonna 1974 tehdyn kansainvälisen yleissopimuksen (SOLAS) II-2 luku; (2)irtolasti- ja öljysäiliöalusten katsastuksissa sovellettavaa laajennettua katsastusohjelmaa koskeva vuoden 2011 kansainvälinen säännöstö (vuoden 2011 ESP-säännöstö). MEPC:n 78. istunnossa suunniteltiin, että MEPC:n 79. istunnossa hyväksyttäisiin muutokset seuraaviin säännöksiin: (1)MARPOL-yleissopimuksen liite VI aluksen hiili-intensiteettiä koskevien tarkempien tietojen sisällyttämiseksi alusten polttoöljyn kulutusta koskevaan IMO:n tietokantaan. 2.Ehdotuksen tausta 2.1.Kansainvälistä merenkulkujärjestöä koskeva yleissopimus Kansainvälinen merenkulkujärjestö (IMO) on perustettu Kansainvälistä merenkulkujärjestöä koskevalla yleissopimuksella. IMO:n tarkoituksena on toimia yhteistyöfoorumina kaikenlaisia kansainvälisen kauppamerenkulun teknisiä kysymyksiä koskevien säännösten ja menettelytapojen alalla. Sen pyrkimyksenä on myös edistää tiukimpien mahdollisten määräysten yleistä hyväksymistä meriturvallisuuden, navigoinnin tehokkuuden sekä aluksista aiheutuvan meren pilaantumisen ehkäisemisen ja torjunnan alalla yhtäläisten toimintaedellytysten edistämiseksi. Se pyrkii myös käsittelemään asiaan liittyviä hallinnollisia ja oikeudellisia seikkoja. Yleissopimus tuli voimaan 17. maaliskuuta 1958. Kaikki jäsenvaltiot ovat yleissopimuksen osapuolia. Unioni ei ole yleissopimuksen osapuoli. Kaikki jäsenvaltiot ovat aluksista aiheutuvan meren pilaantumisen ehkäisemisestä vuonna 1973 tehdyn ja 2. lokakuuta 1983 voimaan tulleen kansainvälisen yleissopimuksen, jäljempänä ’MARPOL-yleissopimus’, sekä 18. toukokuuta 2005 voimaan tulleen liitteen VI sopimuspuolia. Unioni ei ole MARPOL-yleissopimuksen osapuoli. Kaikki jäsenvaltiot ovat ihmishengen turvallisuudesta merellä vuonna 1974 tehdyn ja 25. toukokuuta 1980 voimaan tulleen kansainvälisen yleissopimuksen, jäljempänä ’SOLAS-yleissopimus’, osapuolia. Unioni ei ole SOLAS-yleissopimuksen osapuoli. 2.2.Kansainvälinen merenkulkujärjestö (IMO) IMO on Yhdistyneiden kansakuntien erityisjärjestö, joka vastaa merenkulun turvallisuudesta ja turvatoimista sekä alusten aiheuttaman meren pilaantumisen ehkäisemisestä. IMO on yleinen standardeja laativa viranomainen kansainvälisen merenkulun turvallisuuden, turvatoimien ja ympäristönsuojelun alalla. Sen tärkein tehtävä on luoda oikeudenmukainen ja tehokas merenkulkualan sääntelykehys, joka hyväksytään ja pannaan täytäntöön yleisesti. IMO:n jäsenyys on avoin kaikille valtioille, ja kaikki EU:n jäsenvaltiot ovat IMO:n jäseniä. EU:n ja IMOn väliset suhteet perustuvat erityisesti valtioiden välisen neuvoa-antavan merenkulkujärjestön (IMCO) ja Euroopan yhteisöjen komission vuonna 1974 tekemään yhteistyöjärjestelyyn.

IMO:n meriturvallisuuskomitea koostuu kaikista IMO:n jäsenistä ja kokoontuu vähintään kerran vuodessa. Sen tehtävänä on käsitellä kaikkia kysymyksiä, jotka kuuluvat IMO:n toimialaan ja koskevat merenkulun apuneuvoja, alusten rakentamista ja varustamista, turvallisuuden vaatimaa alusten miehitystä, sääntöjä yhteentörmäysten ehkäisemiseksi, vaarallisten lastien käsittelyä, meriturvallisuutta koskevia menettelyjä ja vaatimuksia, hydrografisia tiedonantoja, laivapäiväkirjoja ja merenkulkutietoja, merionnettomuuksien tutkimista, meripelastusta sekä muita merenkulun turvallisuutta suoranaisesti koskevia asioita. Myös IMO:n meriympäristön suojelukomitea koostuu kaikista IMO:n jäsenistä, ja se kokoontuu vähintään kerran vuodessa. Se käsittelee IMO:n toimialaan kuuluvia ympäristökysymyksiä, jotka koskevat MARPOL-yleissopimuksen soveltamisalaan kuuluvaa aluksista aiheutuvan pilaantumisen ehkäisemistä ja torjuntaa, mukaan lukien öljy, irtolastina kuljetettavat kemikaalit, jätevedet ja kiinteät jätteet sekä ilmaan päätyvät alusten päästöt, kuten ilman epäpuhtaudet ja kasvihuonekaasupäästöt. Lisäksi se käsittelee painolastivesien hallintaa, kiinnittymisenestojärjestelmiä, alusten kierrätystä, pilaantumisen torjuntavalmiuksia ja ‑toimia sekä erityisalueiden ja erityisen herkkien merialueiden kartoittamista. IMO:n meriturvallisuuskomitea ja meriympäristön suojelukomitea huolehtivat molemmat IMO:n yleissopimuksen, yleiskokouksen tai neuvoston niille määräämien tehtävien suorittamisesta sekä kaikkien sellaisten edellä mainittuun soveltamisalaan kuuluvien tehtävien suorittamisesta, jotka niille on mahdollisesti annettu jonkin muun kansainvälisen välineen perusteella tai puitteissa ja jotka IMO on hyväksynyt. Meriturvallisuuskomitea ja meriympäristön suojelukomitea sekä niitä avustavat elimet tekevät päätöksensä jäsentensä enemmistöllä. 2.3.Suunniteltu IMO:n meriturvallisuuskomitean säädös MSC:n 106. istunnossa 2.–11. marraskuuta 2022 on määrä hyväksyä SOLAS-yleissopimuksen II-2 lukuun ja ESP-säännöstöön tehtävät muutokset. SOLAS-yleissopimuksen II-2 lukuun kaavailtujen muutosten tarkoituksena on ottaa huomioon ne öljypolttoaineen toimittajat, jotka eivät ole täyttäneet leimahduspistettä koskevia vaatimuksia, toimet sellaisia öljypolttoaineen toimittajia vastaan, joiden on todettu toimittavan öljypolttoainetta, joka ei täytä leimahduspistettä koskevia vähimmäisvaatimuksia, sekä kunkin polttoaine-erän leimahduspisteen dokumentointi tankkauksen yhteydessä. ESP-säännöstöön kaavailtujen muutosten tarkoituksena on ottaa käyttöön tiukemmat vaatimukset painolastisäiliöiden ja tyhjien tilojen katsastusta varten. Näin on tarkoitus puuttua lippuvaltion Stellar Daisy -aluksen uppoamista koskevassa meriturvallisuustutkinnassa havaitsemiin turvallisuusongelmiin. 2.4.Suunniteltu IMO:n meriympäristön suojelukomitean säädös MEPC:n 79. istunnossa 12.–16. joulukuuta 2022 on määrä hyväksyä MARPOL-yleissopimuksen liitteisiin V ja VI tehtävät muutokset. MARPOL-yleissopimuksen liitteeseen VI kaavailtujen muutosten tarkoituksena on sisällyttää aluksen hiili-intensiteettiä koskevia tarkempia tietoja alusten polttoöljyn kulutusta koskevaan IMO:n tiedonkeruujärjestelmään. 3.Unionin puolesta otettava kanta 3.1.Muutokset ihmishengen turvallisuutta merellä koskevan kansainvälisen yleissopimuksen II-2 lukuun Meriturvallisuuskomitea (MSC) päätti 100. istunnossaan sisällyttää kaksivuotiseen ohjelmaansa aloitteen lisätoimenpiteiden kehittämisestä alusten turvallisuuden parantamiseksi polttoöljyn käytön osalta. Aloitteen tavoitteena oli tarkistaa vuoteen 2021 mennessä polttoöljyä koskevat voimassa olevat turvallisuusmääräykset ja tiedot polttoöljyn käyttöön liittyvistä turvallisuusnäkökohdista sekä kehittää lisätoimenpiteitä, joilla parannetaan alusten turvallisuutta polttoöljyn käytön osalta. MSC:n 100. istunnossa sovittiin myös, että MSC:n 101. istunnossa voitaisiin perustaa työryhmä, jonka tarkoituksena on kehittää edelleen sellaisia toimenpiteitä, joilla parannetaan alusten turvallisuutta polttoöljyn käytön osalta. MSC:n 100. istunnossa unionin kantana oli tukea kaikkia tulevia muutoksia, joilla pyritään parantamaan polttoaineen laatua ja varmistamaan polttoainetoimitusten laadun painottaminen, kun otetaan huomioon polttoaineiden käyttöön mahdollisesti liittyvät turvallisuusnäkökohdat. MSC:n 101. istunnossa öljypolttoaineen turvallisuutta käsittelemään perustettiin Saksan koordinoima kirjallista menettelyä käyttävä ryhmä, jonka toimeksiantoon kuuluivat muun muassa seuraavat tehtävät: 1. harkitaan pakollisten vaatimusten laatimista sellaisten vahvistettujen tapausten ilmoittamiseksi, joissa öljypolttoaineen toimittajat eivät ole täyttäneet leimahduspistettä koskevia IMO:n vaatimuksia, ottaen huomioon, että palautetta olisi annettava myös toimittajalle; 2. harkitaan pakollisten vaatimusten laatimista sen varmistamiseksi, että SOLAS-yleissopimuksen osapuolten hallitukset ryhtyvät tarvittaessa toimiin öljypolttoaineen toimittajia vastaan sellaisissa vahvistetuissa tapauksissa, joissa toimitettu öljypolttoaine ei ole täyttänyt SOLAS-yleissopimuksen II-2 luvun 4.2.1 säännön vaatimuksia, kun otetaan huomioon MARPOL-yleissopimuksen liitteessä VI oleva 18.9.4 sääntö; 3. harkitaan sellaisten pakollisten vaatimusten laatimista, jotka koskevat kunkin polttoaine-erän leimahduspisteen dokumentointia tankkauksen yhteydessä ja selvityksen antamista siitä, että toimitettu öljypolttoaine täyttää SOLAS-yleissopimuksen II-2 luvun 4.2.1 säännön vaatimukset. MSC:n 101. istunnossa unionin kantana oli tukea toimitetuissa asiakirjoissa esitettyjä ehdotuksia, ja se ehdotti, että niistä olisi keskusteltava yksityiskohtaisemmin työryhmässä, joka käsittelee alusten turvallisuuden parantamiseen tähtääviä toimenpiteitä polttoöljyn käytön osalta. MSC:n 103. istunnossa perustettiin uudelleen Saksan koordinoimana kirjallista menettelyä käyttävä ryhmä, joka käsittelee lisätoimenpiteiden kehittämistä alusten turvallisuuden parantamiseksi polttoöljyn käytön osalta. Ryhmän tehtäväksi annettiin muun muassa (1)valmistella viimeistelyä varten SOLAS-yleissopimuksen muutosehdotuksia, jotka koskevat sellaisten vahvistettujen tapausten ilmoittamista, joissa öljypolttoaineen toimittajat eivät ole täyttäneet leimahduspistettä koskevia IMO:n vaatimuksia, ottaen huomioon, että palautetta olisi annettava myös toimittajalle;

(2)valmistella viimeistelyä varten SOLAS-yleissopimuksen muutosehdotuksia, jotka koskevat toimia sellaisia öljypolttoaineen toimittajia vastaan, joiden on todettu toimittavan öljypolttoainetta, joka ei täytä leimahduspistettä koskevia vähimmäisvaatimuksia; (3)valmistella viimeistelyä varten pakollisia vaatimuksia, jotka koskevat kunkin polttoaine-erän leimahduspisteen dokumentointia polttoaineen tankkauksen yhteydessä. MSC:n 103. istunnossa unionin kantana oli tukea kirjallista menettelyä käyttävän ryhmän raporttia pakollisista vaatimuksista. Suunnitellut muutokset hyväksyttiin MSC:n 105. istunnossa siitä laaditun raportin (MSC 105/20) 5.13 kohdan mukaisesti, ja ne on tarkoitus hyväksyä lopullisesti MSC:n 106. istunnossa. MSC:n 105. istunnossa unionin kantana oli tukea kirjallista menettelyä käyttävän ryhmän, joka käsittelee lisätoimenpiteiden kehittämistä alusten turvallisuuden parantamiseksi polttoöljyn käytön osalta, esittämää ehdotusta. Unionin kantana olisi oltava tukea näitä muutoksia, koska ne parantavat alusten turvallisuutta polttoöljyn käytön osalta ottamalla huomioon ne öljypolttoaineen toimittajat, jotka eivät ole täyttäneet leimahduspistettä koskevia vaatimuksia, toimet sellaisia öljypolttoaineen toimittajia vastaan, joiden on todettu toimittavan öljypolttoainetta, joka ei täytä leimahduspistettä koskevia vähimmäisvaatimuksia, sekä kunkin polttoaine-erän leimahduspisteen dokumentointi tankkauksen yhteydessä. 3.2.Muutokset irtolasti- ja öljysäiliöalusten katsastuksissa sovellettavaa laajennettua katsastusohjelmaa koskevaan kansainväliseen säännöstöön (ESP-säännöstö) MSC:n 103. istunnossa ohjeistettiin alusten suunnittelua ja rakentamista käsittelevää alakomiteaa (SDC 8) harkitsemaan ESP-säännöstöön tehtäviä muutoksia, joilla puututaan turvallisuusongelmiin, jotka lippuvaltio havaitsi Stellar Daisy -aluksen uppoamista koskevassa meriturvallisuustutkinnassa, ja sisällyttämään ne ESP-säännöstöön tehtäviä muutoksia koskevaan jatkuvasti päivitettävään julkaisusarjaansa. MSC:n 103. istunnossa katsottiin myös, että SDC-alakomitean olisi tarkasteltava yksityiskohtaisesti vuoden 2011 ESP-säännöstöön ehdotettuja muutoksia painolastisäiliöiden ja tyhjien tilojen katsastuksiin liittyvien seikkojen huomioon ottamiseksi ja että tällaisten muutosten olisi tultava voimaan samaan aikaan muiden nyt valmisteilla olevien muutosten kanssa. MSC:n 103. istunnossa unionin kantana oli tukea ehdotusta, jonka mukaan SDC-alakomitean olisi harkittava muutoksia vuoden 2011 ESP-säännöstöön. SDC 8 hyväksyi vuoden 2011 ESP-säännöstön muutosehdotukset ja toimitti ne MSC:n 105. istunnon hyväksyttäviksi. SDC 8:ssa unionin kantana oli tukea Stellar Daisy -tutkinnan tuloksia. Ehdotetut muutokset vuoden 2011 ESP-säännöstöön hyväksyttiin MSC:n 105. istunnossa siitä laaditun raportin (MSC 105/20) 15.12 kohdan mukaisesti, ja ne on tarkoitus hyväksyä lopullisesti MSC:n 106. istunnossa. MSC:n 105. istunnossa unionin kantana oli puoltaa vuoden 2011 ESP-säännöstön muutosehdotusten hyväksymistä, jotta ne voitaisiin hyväksyä lopullisesti. Unionin kantana olisi oltava näiden muutosten puoltaminen, koska niiden tarkoituksena on tiukentaa tyhjien tilojen ja painolastisäiliöiden katsastuksia koskevia vaatimuksia. 3.3.Muutokset aluksista aiheutuvan meren pilaantumisen ehkäisemistä koskevan kansainvälisen yleissopimuksen (MARPOL) liitteeseen VI Unioni oli ehdottanut MEPC:n 77. istunnossa, että IMO:n tiedonkeruujärjestelmään sisällytettäisiin tiedot aluksen vaaditusta ja saavutetusta energiatehokkuusindeksistä (Energy Efficiency Existing Ship Index, EEXI) sekä hiili-intensiteetti-indikaattorin (Carbon Intensity Indicator, CII) arvoista ja luokituksesta. Lisäksi se ehdotti mahdollisia muutoksia MARPOL-yleissopimuksen liitteessä VI olevaan IX lisäykseen ja toimeksiantoluonnosta IMOn tiedonkeruujärjestelmän muuttamishankkeelle. MEPC:n 77. istunnossa kehotettiin kasvihuonekaasupäästöjen vähentämistä käsittelevää istuntojen välillä kokoontuvaa työryhmää (ISWG-GHG 11) arvioimaan tarkemmin muun muassa ehdotuksia mahdollisista muutoksista MARPOL-yleissopimuksen liitteessä VI olevaan IX lisäykseen. MEPC:n 77. istunnossa unionin kantana oli puoltaa MARPOL-yleissopimuksen liitteessä VI olevaan IX lisäykseen ehdotettuja muutoksia. ISWG-GHG 11 oli viimeistellyt ehdotukset MARPOL-yleissopimuksen liitteessä VI olevaan IX lisäykseen tehtävistä muutoksista, joiden tavoitteena on kirjata tarkempia tietoja aluksen hiili-intensiteetistä, ja ne oli tarkoitus hyväksyä MEPC:n 78. istunnossa.

Muutosehdotukset MARPOL-yleissopimuksen liitteessä VI olevaan IX lisäykseen hyväksyttiin MEPC:n 78. istunnossa siitä laaditun raportin (MEPC 78/17) 7.119 kohdan mukaisesti. Muutosten tarkoituksena on sisällyttää aluksen hiili-intensiteettiä koskevia tarkempia tietoja alusten polttoöljyn kulutusta koskevaan IMO:n tiedonkeruujärjestelmään, ja ne on tarkoitus hyväksyä lopullisesti MEPC:n 79. istunnossa. MEPC:n 78. istunnossa ja ISWG-GHG 11:ssä unionin kantana oli puoltaa MARPOL-yleissopimuksen liitteessä VI olevaan IX lisäykseen ehdotettuja muutoksia. Unionin kantana olisi oltava näiden muutosten puoltaminen, koska alusten hiili-intensiteettiä koskevat tiedot antaisivat olennaista tietoa koko aluskannan energiatehokkuudesta ja hiili-intensiteetistä, minkä vuoksi nämä tiedot olisi raportoitava IMOn tiedonkeruujärjestelmään. 3.4.Asiaa koskeva EU:n lainsäädäntö ja EU:n toimivalta 3.4.1.Muutokset ihmishengen turvallisuutta merellä koskevan kansainvälisen yleissopimuksen II-2 lukuun Matkustaja-alusten turvallisuussäännöistä ja -määräyksistä annetun direktiivin 2009/45/EY 6 artiklan 2 kohdan a alakohdan i alakohdan mukaan SOLAS-yleissopimusta, sellaisena kuin se on muutettuna, sovelletaan A-luokan matkustaja-aluksiin. Sen vuoksi SOLAS-yleissopimuksen II-2 lukuun tehtävät muutokset, jotka on määrä hyväksyä MSC:n 106. istunnossa, vaikuttavat direktiivin 2009/45/EY nojalla sovellettaviin vaatimuksiin. 3.4.2.Muutokset irtolasti- ja öljysäiliöalusten katsastuksissa sovellettavaa laajennettua katsastusohjelmaa koskevaan kansainväliseen säännöstöön (ESP-säännöstö) Yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta annetussa asetuksessa (EU) N:o 530/2012 tehdään pakolliseksi IMO:n kunnonarviointijärjestelmän (CAS) soveltaminen yli 15 vuoden ikäisiin yksirunkoisiin öljysäiliöaluksiin. Irtolasti- ja öljysäiliöalusten katsastuksissa sovellettavassa laajennetussa katsastusohjelmassa (ESP) täsmennetään, miten tämä tehostettu arviointi on tehtävä. Koska ESP-ohjelmaa käytetään välineenä CAS-järjestelmän tavoitteen saavuttamiseen, kaikkia ESP-katsastuksia koskevia muutoksia, kuten nyt käsiteltäviä muutoksia, joiden mukaan kaksoisrungolla varustettujen öljysäiliöalusten ensimmäisessä uusintakatsastuksessa tehtävät paksuusmittaukset rajoitetaan epäilyttäviin alueisiin, sovelletaan automaattisesti asetuksen (EU) N:o 530/2012 kautta. Sen vuoksi vuoden 2011 ESP-säännöstöön tehtävät muutokset, jotka on määrä hyväksyä MSC:n 106. istunnossa, vaikuttavat asetuksen (EU) N:o 530/2012 soveltamiseen. 3.4.3.Muutokset aluksista aiheutuvan meren pilaantumisen ehkäisemistä koskevan kansainvälisen yleissopimuksen (MARPOL) liitteeseen VI Meriliikenteen hiilidioksidipäästöjen tarkkailusta, raportoinnista ja todentamisesta sekä direktiivin 2009/16/EY muuttamisesta annetulla asetuksella (EU) 2015/757 (tarkkailu-, raportointi- ja todentamisasetus) vahvistetaan oikeudellinen kehys EU:n järjestelmälle merenkulun hiilidioksidipäästöjen ja energiatehokkuuden tarkkailua, raportointia ja todentamista varten. Asetuksen tavoitteena on tuottaa luotettavia ja todennettavissa olevia tietoja hiilidioksidipäästöistä, antaa tietoa poliittisille päättäjille sekä edistää energiatehokkaiden teknologioiden ja toimintatapojen käyttöönottoa markkinoilla. Tämä tapahtuu puuttumalla tiedonpuutteen kaltaisiin markkinaesteisiin. Asiaan liittyvät komission delegoidut asetukset todentamisesta ja todentajien akkreditoinnista sekä tarkkailumenetelmien parantamisesta hyväksyttiin 22. syyskuuta 2016. Lisäksi komissio antoi 4. marraskuuta 2016 kaksi lastiparametreja ja malleja koskevaa täytäntöönpanoasetusta. Energiatehokkuusindeksi (EEXI) ja hiili-intensiteetti-indikaattori (CII), joiden arvot aiotaan sisällyttää IMO:n tiedonkeruujärjestelmään, ovat yhteydessä tarkkailu-, raportointi- ja todentamisasetukseen, koska EU:n asetuksen tarkoituksena on kerätä ja julkaista tietoja alusten teknisestä ja operatiivisesta energiatehokkuudesta aluskohtaisesti. Sen vuoksi MARPOL-yleissopimuksen liitteeseen VI tehtävät muutokset, jotka on määrä hyväksyä MEPC:n 79. istunnossa, vaikuttavat asetuksen (EU) 2015/757 soveltamiseen. 3.4.4.EU:n toimivalta SOLAS-yleissopimuksen II-2 lukuun tehtävät muutokset vaikuttaisivat unionin oikeuteen ja erityisesti direktiivin 2009/45/EY soveltamiseen. Vuoden 2011 ESP-säännöstöön tehtävät muutokset vaikuttaisivat unionin oikeuteen ja erityisesti asetuksen (EU) N:o 530/2012 soveltamiseen.

MARPOL-yleissopimuksen liitteeseen VI tehtävät muutokset vaikuttaisivat unionin oikeuteen ja erityisesti asetuksen (EU) 2015/757 täytäntöönpanoon. Suunniteltujen säädösten kohteena on näin ollen ala, joka kuuluu unionin yksinomaiseen ulkoiseen toimivaltaan SEUT-sopimuksen 3 artiklan 2 kohdan viimeisen lauseenosan nojalla. 4.Oikeusperusta 4.1.Menettelyllinen oikeusperusta 4.1.1.Periaatteet Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”. SEUT-sopimuksen 218 artiklan 9 kohtaa sovelletaan riippumatta siitä, onko unioni kyseisen elimen jäsen tai kyseisen sopimuksen osapuoli. Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”. 4.1.2.Soveltaminen käsillä olevassa asiassa IMO:n meriturvallisuuskomitea ja meriympäristön suojelukomitea ovat sopimuksella perustettuja elimiä, sillä ne on perustettu Kansainvälistä merenkulkujärjestöä koskevalla yleissopimuksella. Säädökset, jotka näiden kahden komitean on määrä antaa, ovat säädöksiä, joilla on oikeusvaikutuksia. Suunnitellut säädökset voivat vaikuttaa ratkaisevasti unionin lainsäädäntöön ja erityisesti seuraavien säädösten sisältöön: –Matkustaja-alusten turvallisuussäännöistä ja -määräyksistä annettu direktiivi 2009/45/EY. Tämä johtuu siitä, että 6 artiklan 2 kohdan a alakohdan i alakohdan mukaan SOLAS-yleissopimusta, sellaisena kuin se on muutettuna, sovelletaan A-luokan matkustaja-aluksiin. –Yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta annettu asetus (EU) N:o 530/2012. Tämä johtuu siitä, että asetuksessa (EU) N:o 530/2012 tehdään pakolliseksi IMO:n kunnonarviointijärjestelmän (CAS) soveltaminen yli 15 vuoden ikäisiin yksirunkoisiin öljysäiliöaluksiin. Irtolasti- ja öljysäiliöalusten katsastuksissa sovellettavassa laajennetussa katsastusohjelmassa (ESP) täsmennetään, miten tämä tehostettu arviointi on tehtävä. Koska ESP-ohjelmaa käytetään välineenä CAS-järjestelmän tavoitteen saavuttamiseen, kaikkia ESP-katsastuksia koskevia muutoksia, kuten nyt käsiteltäviä muutoksia, joiden mukaan kaksoisrungolla varustettujen öljysäiliöalusten ensimmäisessä uusintakatsastuksessa tehtävät paksuusmittaukset rajoitetaan epäilyttäviin alueisiin, sovelletaan automaattisesti asetuksen (EU) N:o 530/2012 kautta. –Meriliikenteen hiilidioksidipäästöjen tarkkailusta, raportoinnista ja todentamisesta sekä direktiivin 2009/16/EY muuttamisesta annettu asetus (EU) 2015/757 (tarkkailu-, raportointi- ja todentamisasetus). Tämä johtuu siitä, että tarkkailu-, raportointi- ja todentamisasetus sekä EEXI- ja CII-arvot, jotka aiotaan sisällyttää IMO:n tiedonkeruujärjestelmään, ovat kytköksissä toisiinsa. Näistä syistä muutosten hyväksyminen –ihmishengen turvallisuutta merellä koskevan kansainvälisen yleissopimuksen II-2 lukuun –irtolasti- ja öljysäiliöalusten katsastuksissa sovellettavaa laajennettua katsastusohjelmaa koskevaan kansainväliseen säännöstöön (ESP-säännöstö) –aluksista aiheutuvan meren pilaantumisen ehkäisemistä koskevan kansainvälisen yleissopimuksen (MARPOL) liitteeseen VI voi vaikuttaa ratkaisevasti EU:n lainsäädännön sisältöön, erityisesti matkustaja-alusten turvallisuussäännöistä ja -määräyksistä annettuun direktiiviin 2009/45/EY, yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta annettuun asetukseen (EU) N:o 530/2012 sekä asetukseen (EU) 2015/757 (tarkkailu-, raportointi- ja todentamisasetus), jolla vahvistetaan oikeudellinen kehys EU:n järjestelmälle merenkulun hiilidioksidipäästöjen ja energiatehokkuuden tarkkailua, raportointia ja todentamista varten.

Suunnitelluilla säädöksillä ei täydennetä eikä muuteta sopimuksen institutionaalisia rakenteita. Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta. 4.2.Aineellinen oikeusperusta 4.2.1.Periaatteet SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää. 4.2.2.Soveltaminen käsillä olevassa asiassa Suunnitellun säädöksen pääasiallinen tavoite ja sisältö liittyvät meriliikenteeseen. Sen vuoksi ehdotetun päätöksen aineellinen oikeusperusta on SEUT-sopimuksen 100 artiklan 2 kohta. 4.3.Päätelmät Ehdotetun päätöksen oikeusperustana tulisi olla SEUT-sopimuksen 100 artiklan 2 kohta yhdessä SEUT-sopimuksen 218 artiklan 9 kohdan kanssa. 2022/0259 (NLE) Ehdotus NEUVOSTON PÄÄTÖS Kansainvälisessä merenkulkujärjestössä meriturvallisuuskomitean 106. istunnossa ja meriympäristön suojelukomitean 79. istunnossa Euroopan unionin puolesta otettavasta kannasta ihmishengen turvallisuutta merellä koskevaan kansainväliseen yleissopimukseen (SOLAS), irtolasti- ja öljysäiliöalusten katsastuksissa sovellettavaa laajennettua katsastusohjelmaa koskevaan vuoden 2011 kansainväliseen säännöstöön (vuoden 2011 ESP-säännöstö) ja aluksista aiheutuvan meren pilaantumisen ehkäisemistä koskevan kansainvälisen yleissopimuksen (MARPOL) liitteeseen VI tehtävien muutosten hyväksymiseen

EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1)Kansainvälistä merenkulkujärjestöä, jäljempänä, ’IMO’, koskeva yleissopimus tuli voimaan 17 päivänä maaliskuuta 1958. (2)IMO on Yhdistyneiden kansakuntien erityisjärjestö, joka vastaa merenkulun turvallisuudesta ja turvatoimista sekä alusten aiheuttaman meren ja ilman pilaantumisen ehkäisemisestä. Kaikki unionin jäsenvaltiot ovat IMO:n jäseniä. Unioni ei ole IMO:n jäsen. (3)IMO:sta tehdyn yleissopimuksen 28 artiklan b alakohdan mukaan meriturvallisuuskomitea huolehtii kaikkien niiden tehtävien suorittamisesta, joita sille on määrätty mainitussa yleissopimuksessa, IMO:n yleiskokouksessa tai IMO:n neuvostossa, tai kaikkien sellaisten mainitun artiklan soveltamisalaan kuuluvien tehtävien suorittamisesta, joita sille voidaan antaa jonkin muun kansainvälisen välineen nojalla ja jotka IMO hyväksyy.

(4)Yleissopimuksen 38 artiklan a alakohdan mukaan meriympäristön suojelukomitea suorittaa tehtäviä, jotka annetaan tai voidaan antaa IMO:lle kansainvälisillä yleissopimuksilla tai niiden nojalla, aluksista aiheutuvan meren pilaantumisen ehkäisemiseksi ja torjumiseksi, erityisesti kun on kyse sääntöjen tai muiden määräysten hyväksymisestä tai muuttamisesta. (5)Meriturvallisuuskomitean on määrä hyväksyä 4–11 päivänä marraskuuta 2022 pidettävässä 106. istunnossaan muutoksia ihmishengen turvallisuudesta merellä tehdyn kansainvälisen yleissopimuksen, jäljempänä ’SOLAS-yleissopimus’, II-2 lukuun sekä irtolasti- ja öljysäiliöalusten katsastuksissa sovellettavaa laajennettua katsastusohjelmaa koskevaan kansainväliseen säännöstöön, jäljempänä ’ESP-säännöstö’. (6)Meriympäristön suojelukomitean on määrä hyväksyä 12–16 päivänä joulukuuta 2022 pidettävässä 79. istunnossaan muutoksia aluksista aiheutuvan meren pilaantumisen ehkäisemisestä tehdyn kansainvälisen yleissopimuksen, jäljempänä ’MARPOL-yleissopimus’, liitteessä VI olevaan IX lisäykseen. (7)On aiheellista vahvistaa meriturvallisuuskomitean 106. istunnossa unionin puolesta otettava kanta, koska suunnitellut muutokset SOLAS-yleissopimuksen II-2 lukuun ja vuoden 2011 ESP-säännöstöön voivat vaikuttaa ratkaisevasti unionin oikeuden sisältöön, erityisesti matkustaja-alusten turvallisuussäännöistä ja -määräyksistä annettuun direktiiviin 2009/45/EY sekä yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta annettuun asetukseen (EU) N:o 530/2012. (8)SOLAS-yleissopimuksen II-2 lukuun tehtävillä muutoksilla otetaan huomioon ne öljypolttoaineen toimittajat, jotka eivät ole täyttäneet leimahduspistettä koskevia vaatimuksia, toimet sellaisia öljypolttoaineen toimittajia vastaan, joiden on todettu toimittavan öljypolttoainetta, joka ei täytä leimahduspistettä koskevia vähimmäisvaatimuksia, sekä kunkin polttoaine-erän leimahduspisteen dokumentointi tankkauksen yhteydessä. Unionin olisi tuettava näitä muutoksia, koska ne parantavat alusten turvallisuutta polttoöljyn käytön osalta ottamalla huomioon ne öljypolttoaineen toimittajat, jotka eivät ole täyttäneet leimahduspistettä koskevia vaatimuksia, toimet sellaisia öljypolttoaineen toimittajia vastaan, joiden on todettu toimittavan öljypolttoainetta, joka ei täytä leimahduspistettä koskevia vähimmäisvaatimuksia, sekä kunkin polttoaine-erän leimahduspisteen dokumentointi tankkauksen yhteydessä. (9)On aiheellista vahvistaa meriympäristön suojelukomitean 79. istunnossa unionin puolesta otettava kanta, koska suunnitellut muutokset MARPOL-yleissopimuksen liitteeseen VI voivat vaikuttaa ratkaisevasti unionin oikeuden sisältöön, erityisesti meriliikenteen hiilidioksidipäästöjen tarkkailusta, raportoinnista ja todentamisesta sekä direktiivin 2009/16/EY muuttamisesta annettuun asetukseen (EU) 2015/757. (10)MARPOL-yleissopimuksen liitteeseen VI tehtävien muutosten tarkoituksena on sisällyttää aluksen hiili-intensiteettiä koskevia tarkempia tietoja alusten polttoöljyn kulutusta koskevaan IMO:n tiedonkeruujärjestelmään. Unionin olisi tuettava näitä muutoksia, koska alusten hiili-intensiteettiä koskevat tiedot antaisivat olennaista tietoa koko aluskannan energiatehokkuudesta ja hiili-intensiteetistä, minkä vuoksi nämä tiedot olisi raportoitava IMOn tiedonkeruujärjestelmään. (11)Unionin kannan esittävät komissio, joka osallistuu IMO:n työskentelyyn tarkkailijana, sekä ne unionin jäsenvaltiot, jotka ovat IMO:n meriturvallisuuskomitean ja meriympäristön suojelukomitean jäseniä, toimien yhdessä unionin edun mukaisesti, ON HYVÄKSYNYT TÄMÄN PÄÄTÖKSEN: 1 artikla Kansainvälisen merenkulkujärjestön, jäljempänä ’IMO’, meriturvallisuuskomitean 106. istunnossa unionin puolesta otettava kanta on hyväksyä ihmishengen turvallisuudesta merellä tehdyn kansainvälisen yleissopimuksen, jäljempänä ’SOLAS-yleissopimus’, II-2 lukuun tehtävät muutokset, sellaisina kuin ne esitetään MSC:n 105. istunnosta laaditun raportin (MSC 105/20) 5.13 kohdassa, sekä irtolasti- ja öljysäiliöalusten katsastuksissa sovellettavaa laajennettua katsastusohjelmaa koskevaan vuoden 2011 kansainväliseen säännöstöön, jäljempänä ’vuoden 2011 ESP-säännöstö’, tehtävät muutokset, sellaisina kuin ne esitetään MSC:n 105. istunnosta laaditun raportin (MSC 105/20) 15.12 kohdassa. 2 artikla IMO:n meriympäristön suojelukomitean 79. istunnossa unionin puolesta otettava kanta on puoltaa aluksista aiheutuvan meren pilaantumisen ehkäisemisestä tehdyn kansainvälisen yleissopimuksen, jäljempänä ’MARPOL-yleissopimus’, liitteessä VI olevaan IX lisäykseen tehtävien muutosten hyväksymistä, sellaisina kuin ne esitetään MEPC:n 78. istunnosta laaditun raportin (MEPC 78/17) 7.119 kohdassa. 3 artikla 1.Edellä 1 artiklassa tarkoitetun kannan esittävät komissio sekä ne unionin jäsenvaltiot, jotka ovat IMO:n meriturvallisuuskomitean jäseniä, toimien yhdessä. 2.Edellä 2 artiklassa tarkoitetun kannan esittävät komissio sekä ne unionin jäsenvaltiot, jotka ovat IMO:n meriympäristön suojelukomitean jäseniä, toimien yhdessä. 4 artikla Tämä päätös on osoitettu komissiolle ja kaikille jäsenvaltioille.